Gesin radeloos ná tiener verdwynNatalie Cage, ŉ ma van Alberton aan die Oos-Rand, is radeloos nadat haar 13-jarige dogter, Dominique, op 28 Junie verdwyn het. “Ek het my kinders nog die Vrydagmiddag ná skool gaan oplaai,” het Natalie Donderdag aan Maroela Media gesê. “Die aand het ek oudergewoonte vir ons lekker kitskos gemaak, en reggemaak vir ons gewone fliekaand. Ons het nog ŉ glasie Coke geklink op die feit dat sy klaar is met haar eksamen.” Dominique is ŉ graad 8-leerling aan Hoërskool Marais Viljoen. Natalie sê hulle is ŉ normale en baie hegte gesin, en sy sou nooit kon raai dat só iets met hulle sou gebeur nie. “Dominique het die aand vroeër gaan slaap en gesê sy voel sleg. Ek het haar die Saterdagoggend omstreeks 02:00 in die badkamer gekry en vir haar twee hoofpynpille gegee. Die volgende oggend toe ek 05:00 opstaan, was sy weg.” Die hele gesin is bekommerd oor haar welstand en veiligheid. “Ek en Dominique is beste vriende. Sedert sy verdwyn het, het ek en my man slapelose nagte. Haar agtjarige sussie, Cleonique, sien hoe ons huil, en sy mis haar ook. Sy kan nie verstaan hoekom haar sussie haar verjaardag op 6 Julie gemis het nie.” Sy het bygevoeg dat die onsekerheid en vrae hulle tot raserny dryf. “ŉ Mens loop rond soos ŉ leeuwyfie wat in die bosveld na ŉ vermiste welpie roep. Ons volg al wat ŉ leidraad is, op. Ons gaan nie ophou soek totdat ons haar weer veilig onder ons dak het nie. Die feit dat mense vinnig is om vingers te wys en te oordeel, maak dinge ook nie makliker nie,” het sy bygevoeg. “Dis maklik vir mense om vinger te wys na die ouers. ŉ Mens verwag nie dat sulke goed sal gebeur nie. ŉ Mens moet nie oordeel as hulle nie die omstandighede ken nie. Ons is baie lief vir ons dogter en wens net sy was by die huis. Ons sal haar bystaan deur enigiets wat mag gebeur.” Enigiemand met inligting oor waar Dominique haar mag bevind, kan sers. Buthelizi by 078 623 2995 of Pink Ladies, ŉ organisasie wat hom daarop toespits om vermiste persone op te spoor, by 072 241 7439 kontak.